ความรับผิด VAT ขายสินค้า
ความรับผิดภาษีมูลค่าเพิ่ม กฎหมายได้กำหนดจุดความรับผิดไว้แตกต่างกัน ขึ้นอยู่กับว่าเป็นการขายสินค้า การให้บริการ หรือการนำเข้าสินค้าจากต่างประเทศ ประกอบกับมีวิธีการชำระเงินหลากหลายวิธีแตกต่างกัน อาจทำให้ผู้ประกอบการสับสนจุดความรับผิดไปบ้าง บางรายแก้ปัญหาง่ายๆ โดยออกใบกำกับภาษีเมื่อส่งมอบสินค้า หรือเมื่อได้รับชำระราคาค่าสินค้าหรือค่าบริการ ก็ช่วยได้ครับ แต่ไม่ทั้งหมด เพราะความรับผิดอาจเกิดก่อนส่งมอบสินค้าหรือรับชำระราคาก็ได้ เช่น ทำสัญญาซื้อขายสินค้าเสร็จเรียบร้อยแล้ว แต่ยังไม่ได้ส่งมอบสินค้าและยังไม่ได้รับชำระราคาค่าสินค้า หรือผู้ใช้บริการนำผลการให้บริการไปใช้แล้ว ทั้งๆ ที่ยังไม่ได้ชำระค่าบริการ เป็นต้น
14 พ.ย. 2557

ความรับผิดภาษีมูลค่าเพิ่ม กฎหมายได้กำหนดจุดความรับผิดไว้แตกต่างกัน ขึ้นอยู่กับว่าเป็นการขายสินค้า การให้บริการ หรือการนำเข้าสินค้าจากต่างประเทศ ประกอบกับมีวิธีการชำระเงินหลากหลายวิธีแตกต่างกัน อาจทำให้ผู้ประกอบการสับสนจุดความรับผิดไปบ้าง บางรายแก้ปัญหาง่ายๆ โดยออกใบกำกับภาษีเมื่อส่งมอบสินค้า หรือเมื่อได้รับชำระราคาค่าสินค้าหรือค่าบริการ ก็ช่วยได้ครับ แต่ไม่ทั้งหมด เพราะความรับผิดอาจเกิดก่อนส่งมอบสินค้าหรือรับชำระราคาก็ได้ เช่น ทำสัญญาซื้อขายสินค้าเสร็จเรียบร้อยแล้ว แต่ยังไม่ได้ส่งมอบสินค้าและยังไม่ได้รับชำระราคาค่าสินค้า หรือผู้ใช้บริการนำผลการให้บริการไปใช้แล้ว ทั้งๆ ที่ยังไม่ได้ชำระค่าบริการ เป็นต้น 
ความรับผิดภาษีมูลค่าเพิ่มจากการขายสินค้าสรุปได้ดังนี้ 
l ขายสินค้าทั่วไป ความรับผิดเกิดขึ้นเมื่อส่งมอบสินค้า เว้นแต่ได้โอนกรรมสิทธิ์สินค้าก่อน หรือได้รับชำระราคาสินค้าก่อน หรือได้ออกใบกำกับภาษีก่อนส่งมอบสินค้า พูดง่ายๆ ก็คือ เหตุการณ์ใดเกิดก่อนถือว่ามีความรับผิดภาษีมูลค่าเพิ่มเกิดขึ้นแล้ว ประเด็นที่มักผิดก็คือ ส่งมอบสินค้าไปแล้ว หรือได้รับเงินค่าสินค้าก่อนที่จะส่งมอบสินค้า แต่ไม่ออกใบกำกับภาษีให้ตรงกับจุดความรับผิด
l ขายสินค้า โดยให้เช่าซื้อหรือผ่อนชำระ โดยที่กรรมสิทธิ์ยังไม่โอนไปยังผู้ซื้อ ความรับผิดเกิดขึ้นเมื่อถึงกำหนดเวลาชำระค่างวด ไม่ว่าจะได้รับชำระค่างวดหรือไม่ เว้นแต่ได้รับชำระค่างวดก่อนกำหนดเวลาชำระ หรือได้ออกใบกำกับภาษีก่อนงวดเวลาที่ต้องชำระ ความรับผิดก็จะเกิดก่อนงวดเวลาชำระ ประเด็นที่มักผิด ได้แก่ ลูกค้าไม่ชำระค่างวดตามกำหนดเวลา ผู้ประกอบการก็ไม่นำส่งภาษีขายในเดือนนั้น ทำให้ต้องเสียเบี้ยปรับและเงินเพิ่มนอกเหนือจากภาษีที่ต้องชำระ
l ส่งออกสินค้า ความรับผิดภาษีมูลค่าเพิ่มเกิดขึ้นเมื่อได้ชำระอากรขาออก หรือได้วางหลักประกันอากรขาออก หรือจัดให้มีผู้ค้ำประกันอากรขาออกที่กรมศุลกากร กรณีที่ได้รับการยกเว้นอากรขาออกหรือไม่ต้องเสียอากรขาออก ให้ความรับผิดเกิดขึ้นเมื่อกรมศุลกากรออกใบขนสินค้าขาออก
l ขายสินค้าที่ไม่มีรูปร่าง เช่น สิทธิในสิทธิบัตร กู๊ดวิลล์ เครื่องหมายการค้า ลิขสิทธิ์ สัมปทาน ค่าสิทธิ หรือสินค้าที่มีลักษณะทำนองเดียวกัน กฎหมายกำหนดให้ความรับผิดเป็นเช่นเดียวกับการให้บริการ กล่าวคือ ความรับผิดเกิดขึ้นเมื่อได้รับชำระค่าสินค้า เว้นแต่จะได้โอนกรรมสิทธิ์สินค้าก่อน หรือออกใบกำกับภาษีก่อนได้รับชำระค่าสินค้า ความรับผิดก็จะเกิดขึ้นก่อน
l ขายสินค้าด้วยเครื่องอัตโนมัติ ซึ่งได้ชำระราคาโดยวิธีหยอดเงิน เหรียญ หรือบัตร หรือวิธีการทำนองเดียวกัน ความรับผิดเกิดขึ้นเมื่อได้นำเงิน เหรียญ บัตร ออกจากเครื่องอัตโนมัติ ปัจจุบันจะเห็นเครื่องอัตโนมัติตามสถานีขนส่ง สนามบิน สถานศึกษา หรือแหล่งชุมชนมากขึ้น 
l ขายสินค้าโดยรับชำระราคาสินค้าด้วยบัตรเครดิต ความรับผิดภาษีมูลค่าเพิ่มเกิดขึ้นเมื่อได้ส่งมอบสินค้าเช่นเดียวกับขายสินค้าทั่วไป เว้นแต่จะได้โอนกรรมสิทธิ์สินค้าไปก่อน หรือได้ออกหลักฐานการใช้บัตรเครดิตไปก่อน หรือได้ออกใบกำกับภาษีไปก่อนที่จะส่งมอบสินค้า ความรับผิดภาษีมูลค่าเพิ่มก็จะเกิดขึ้นก่อน
l สินค้าขาดจากรายงานสินค้าและวัตถุดิบ ความรับผิดภาษีมูลค่าเพิ่มเกิดขึ้นในวันที่ได้ตรวจพบว่าสินค้ามีน้อยกว่าในรายงาน กรณีนี้ถือว่าเป็นการขายผู้ประกอบการไม่ต้องออกใบกำกับภาษี แต่ให้ระบุในรายงานสินค้าฯ และรายงานภาษีขายให้ถูกต้อง เพื่อนำไปยื่นแบบเสียภาษีมูลค่าเพิ่ม
l สินค้าคงเหลือ หรือทรัพย์สิน ณ วันเลิกประกอบกิจการ ความรับผิดภาษีมูลค่าเพิ่มเกิดขึ้นในวันที่ได้เลิกกิจการ สินค้าคงเหลือหรือทรัพย์สินในกรณีนี้ถือว่าเป็นการขาย ผู้ประกอบการไม่ต้องออกใบกำกับภาษี แต่ให้ระบุในรายงานภาษีขาย เพื่อนำไปยื่นแบบเสียภาษีมูลค่าเพิ่ม
ความรับผิดภาษีมูลค่าเพิ่มโดยทั่วไปมีดังที่กล่าวมาข้างต้น มีความแตกต่างบ้างในบางกรณี สามารถศึกษาได้จากบทบัญญัติตามมาตรา 7-8 แห่งประมวลรัษฎากร สวัสดีครับ